Інстытут электронікі НАН Беларусі

**Інстытут электронікі Нацыянальнай акадэміі навук Беларусі** — былая акадэмічная навуковая ўстанова Беларусі ў галіне электронікі.

## Гісторыя 
У 1961 годзе членам-карэспандэнтам АН СССР В. М. Аўдзеевым у складзе Акадэміі навук Беларускай ССР была створана *Лабараторыя электронікі*. У 1971 годзе яе ўзначаліў Уладзімір Антонавіч Піліповіч, і праз два гады яна была пераўтворана ў *Інстытут электронікі*. Інстытут быў расфарміраваны шляхам далучэння да Інстытута фізікі імя Б. І. Сцяпанава НАН Беларусі ў 2007 годзе.

## Навуковыя кірункі 
Асноўнымі кірункамі навуковай дзейнасці інстытута з’яўляліся:
* фізічныя асновы оптаэлектронікі
* аптычныя метады апрацоўкі інфармацыі
* фізічныя асновы мікраэлектронікі
* нанаструктуры
* цвёрдацельныя лазеры
* прыборабудаванне

## Вынікі навуковых даследаванняў 
Распрацаваны новыя матэрыялы для мікраэлектронікі; метады і сродкі прасторавай і прасторава-часавай мадуляцыі светлавых патокаў, якія забяспечваюць эфектыўнае пераўтварэнне двух- і аднамерных аптычных сігналаў; распрацаваны і створаны фотапрыёмнікі і фотапрыёмныя структуры для валаконна-аптычных ліній сувязі, сістэм аўтафакусіроўкі, рэгістрацыі звышслабых свячэнняў; высокаадчувальныя фотарэзістары і на іх аснове створаны оптаэлектронныя пераўтваральнікі для нанавальтметраў і мультыметраў; створаны спецыялізаваныя высокакагерэнтныя цвердацелыя лазеры для патрэб антычнай лакацыі, галаграфіі і неразбуральнага кантролю вібратрываласных характарыстык вырабаў машынабудавання метадамі галаграфічнай інтэрфераметрыі, алюмааксідная тэхналогія стварэння вакуумнай мікраэлектронікі, мікрамеханікі і нанаэлектронікі, вакуумныя інтэгральныя схемы для экстрэмальных умоў эксплуатацыі пры высокіх узроўнях тэмператур і радыяцыі; выпрацаваны прынцыпы пабудовы высокаадчувальных вымяральнікаў кампанентаў вектара індукцыі магнітнага поля Зямлі; створана апаратура арыентацыі галаўных частак метэаракет, вымярэння траекторый ствалоў свідравін у працэсе бурэння, спектрафотаметрычная апаратура, якая ўстанаўліваецца на ШСЗ для даследаванняў азонасферы Зямлі, шэраг высокапрадукцыйных сістэм аўтаматызаванага высокадакладнага вымярэння і кантролю памераў вырабаў электроннай тэхнікі, валаконнай оптыкі, а таксама субмікронных часцінак у тэхнал. асяроддзях; устаноўлены заканамернасці структурных і фазавых пераўтварэнняў у тонкіх паўправадніковых і металічных плёнках, сістэмах метал—паўправаднік пры імпульсным лазерным уздзеянні. 

## Узнагароды
Распрацоўкі інстытута адзначаны Дзяржаўнай прэміяй СССР (1985), Дзяржаўнымі прэміямі БССР (1982) і Рэспублікі Беларусь (1996), ЛКСМБ (1974).

## Структура на 2006 год 
### Лабараторыі 
* аптычных метадаў апрацоўкі інфармацыі
* квантавай электронікі
* паўправадніковай оптаэлектронікі
* святлоадчувальных плёнак
* фізікі тонкіх плёнак
* цвёрдацельных пераўтваральнікаў выпраменьвання
* вакуумнай мікраэлектронікі
* электрычных і магнітных вымярэнняў
* аўтаматызацыі вымярэнняў

## Кіраўнікі ў розныя гады 
* Валянцін Мікалаевіч Аўдзееў — арганізатар і загадчык Лабараторыі электронікі АН БССР у 1961—1970 гг.
* Уладзімір Антонавіч Піліповіч — загадчык Лабараторыі электронікі АН БССР у 1971—1973 гг., дырэктар Інстытута электронікі АН БССР/АН Беларусі/НАН Беларусі ў 1973—1998 гг., з 1998 г. ганаровы дырэктар Інстытута
* Анатоль Анатольевіч Кавалёў — дырэктар Інстытута электронікі НАН Беларусі ў 1998—2004 гг.
* Юрый Васільевіч Трафімаў — дырэктар Інстытута электронікі НАН Беларусі ў 2004—2007 гг.

## Крыніцы 
## Літаратура 
* 
* Национальная академия наук Беларуси: 1929—1999 / Под научн. ред. Н. А. Борисевича, А. П. Войтовича. — Минск: Беларуская навука, 1998. — 252 с. ISBN 985-08-0278-2

## Спасылкі 
* Профіль Інстытута электронікі на сайце НАН Беларусі (2006)

Катэгорыя:Фізічныя інстытуты
Катэгорыя:Арганізацыі Мінска
Катэгорыя:Фізіка ў Беларусі
Катэгорыя:Электроніка ў Беларусі
Катэгорыя:З’явіліся ў 1961 годзе
Катэгорыя:1961 год у Мінску
Катэгорыя:Зніклі ў 2007 годзе
Катэгорыя:Інстытуты Нацыянальнай акадэміі навук Беларусі